»Det er absurd, at vi knokler som besat i den vestlige verden. Bevidstløst lægger vi de dyrebareste timer af vores liv på en arbejdsplads for at kunne fylde vores huse, garager og sommerhuse op med udstyr og tingeltangel. Hvornår er det nok? Tilsyneladende aldrig! Vi bliver ved. Og ved. Og ved. Den hurtigst voksende forretningsmodel i Storbritannien i disse år er særlige containere til ting, vi ikke kan bruge. Det er jo vanvid! Men vi skænker det ikke en tanke. I stedet arbejder vi videre«.

Opsangen kommer fra Anna Coote, som står spidsen for den britiske tænketank New Economics Foundation, der vil have arbejdstiden ned.

»Forestil dig, hvis din arbejdsuge ikke fandt sted i overhalingsbanen med 40 timer om ugen, men 30 timer eller 21 timer. Hvordan ville det lige være at vågne på en tirsdag og kunne bruge mere tid i sengen, mere tid med børnene, mere tid på at læse, på at besøge din mor, hænge ud med vennerne, reparere tagrenden, lave musik, forberede frokost, gå en tur i parken. Det ville jo være et helt andet liv, ikke?«.